Lav et referat af nedenstående tekst:

Tekst:
Karin Hørby fra Aabybro er netop trådt ind i tilværelsen som pensionist. Hun har længe ønsket sig en firbenet makker på sine gåture, og for et par uger siden var der et match. Karin og hendes mand John ville nemlig have en shih tzu, og da en familie i Vejle via en gruppe på Facebook bebudede, at de ikke længere kunne passe deres treårige hund, slog Karin og John til. De hentede Hugo i Vejle og bragte ham hjem til Multebærvej i Aabybro. Men lykken var kortvarig. Efter en uge stak Hugo af fra Karin på en gåtur. Det skete i søndags. - Vi har kun haft ham i en uge, så han er ikke bundet til os endnu. Pludselig vendte han om og løb bagom mig, så vred han hovedet så båndet fløj af ham. Så kaldte jeg som en sindssyg, men han fortsatte bare og løb helt vildt, fortæller Karin Hørby. Karin skyndte sig hjem og satte sig til tasterne. - Det var forfærdeligt. Nu havde vi sådan ønsket den hund. Hun skrev et efterlysningsopslag, der blev delt flere hundrede gange på Facebook. Senere blev opslaget til en gruppe, der nu har 365 medlemmer. - Du drømmer ikke om hvor mange gange, jeg blev kontaktet på telefonen og messenger. Folk ville komme med mad, handle for os og komme ud med kaffe og boller. Jeg har aldrig været med til noget lignende. Det var folk, jeg ikke kender, siger Karin Hørby. - Vi kan ikke have sådan bette fætter til rende derude På rekordtid blev der etableret en koordineret indsats og gruppens medlemmer meldte ind, hvis de havde set Hugo, eller hvis de kunne være behjælpelige med droner eller varme burer. Mandag blev Hugo lokaliseret til at befinde sig omkring Birkelse Hovedgård. Derfor blev der igangsat en vagtplan, så der hele tiden – dag og nat – var vagter til stede, som forsøgte at kalde hunden til sig. En af dem var Heidi Glud fra Aabybro, som havde nattevagten natten til tirsdag. - Da vi kom derud om aftenen stod den foran os. Så stak den jo af, fordi den gik i overlevelsesmode. Så kom den frem igen i løbet af natten, og så blev vi enige om at få nogle fælder ud, fortæller Heidi Glud. Og det er her en lokal, tidligere pelsdyravler kommer ind i eftersøgningen. - Vi kan ikke have sådan bette fætter til rende derude, siger han. Erik Westergaard fra Gjøl var i Aabybro hos sin svigermor, og da de så Karin Hørbys opslag på facebook søndag, forlod de aftensmaden og trak i det varme tøj. - De var bange for, at den skulle fryse ihjel. Jeg er gammel hundefører, så jeg ved godt, hvor meget man holder af sådan en der, siger Erik Westergaard. Familien ledte sammen med flere hundrede andre fra lokalområdet både søndag og mandag, og Erik fik også brug for sin termiske kikkerter i eftersøgningen. - Vi ledte over det hele og kunne ingenting finde. Vi talte til gengæld alle harerne i kommunen, griner Erik Westergaard. Det var Erik Westergaards datter, der fik idéen om at opsætte de mårhundefælder, Erik producerer og sælger til jagtforeninger. Og det var sådan en fælde, der til sidst indfangede Hugo. - Der var hun kvik nok, den bette, siger den stolte far. - Hvad siger du?! Hos Karin og John Hørby var der ikke den store optimisme at spore tirsdag. - Vi tænkte, at han ikke ville være i live på grund af kulden, siger Karin. Men så fik Karin et opkald. - Jeg blev ringet op af en, der sagde, at nu sidder hunden i fælden. ”Hvad siger du?!”, sagde jeg. Jeg skyndte mig at ringe til Lone Holmgård, som har stået for det hele. Hun har været fantastisk. Det var Erik Westergaards mårhundefælder med lokkemad, der havde indfanget Hugo. På kun halvanden time. Og nu var Hugo på vej hjem til Multebærvej. Med hamburgerryg og paté i maven. - Så kom de med ham i fælden, og så fik vi ham ind. Der var stor gensynsglæde. Halen logrede, og det var dejligt, fortæller Karin Hørby. - De havde tårer i øjnene. Det var et godt gensyn. Jeg er fandeme glad for, at vi kunne hjælpe dem med det. Jeg har brugt tre aftener på det, fortæller Erik Westergaard. Kendt og berygtet Hugo har det i dag godt og er ikke mærket af sin flugt, fortæller Karin Hørby. - Jeg var bange for, hvilken hund vi fik tilbage, men jeg kan mærke, at han er den samme milde hund. Nu følger han mig i hælene hele tiden. Han er lige ved siden af mig, siger Karin, som dog har undret sig over, hvordan Hugo har overlevet i kulden uden mad. Det seneste toiletbesøg indikerer dog, hvordan Hugo har kunnet klare sig. - Der kom korn ud af ham, så han må have været inde i en lade, siger Karin. - Jeg tror, sgu de havde ledt endnu, hvis ikke jeg var kommet med fælderne, siger Erik Westergaard og forklarer, at hunden løb, når den så mennesker. Og Hugo. Ja, Karin har meldt ham til velfortjent lydighedstræning. Selvom Hugo nok aldrig kommer til at forstå, hvad han satte i gang i Aabybro de kolde dage i februar 2021, er han blevet lidt af en kendis i området. - I går da vi gik tur, holdt en bil ind til siden. Damen kom ud og spurte, om hun måtte hilse på Hugo. Min mand var ude at købe en sele forleden. Der spurgte dem i butikken: ”Er det dig, der har Hugo?”

Referat:
Da en treårig shih tzu ved navn Hugo vred sig fri, rykkede Aabybros lokalbefolkning sammen. En velorganiseret eftersøgning med termiske kikkerter, droner og fælder blev igangsat - og gav pote.